แบงก์สบช่องใช้สาขาร่วมลดต้นทุนอื้อ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — “ไทยเครดิตทหารไทย” จีบธนาคารเฉพาะกิจใช้เป็นสาขา 
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิต เพื่อรายย่อย เปิดเผยว่า ธนาคารอยู่ระหว่างติดต่อธนาคารเฉพาะกิจแห่งหนึ่ง เพื่อขอใช้ช่องทางสาขาทำธุรกรรมของธนาคาร โดยเฉพาะการใช้ช่องทางสาขาในต่างจังหวัด ทำให้ธนาคารไม่ต้องเน้นเพิ่มสาขา ซึ่งจะสอดรับกับประกาศของธนาคารแห่งประเทศไทย (ธปท.) ที่อนุญาตให้ธนาคารพาณิชย์สามารถใช้ช่องทางธนาคารพาณิชย์อื่น ธนาคารเฉพาะกิจ และบริษัท ไปรษณีย์ไทย เป็นช่องทางในการทำธุรกรรมฝาก ถอน โอนได้
นายมงคล กล่าวว่า สิ่งที่ลูกค้าจะได้รับ คือ ดอกเบี้ยเงินฝากที่เพิ่มขึ้น เนื่องจากธนาคารจะมีต้นทุนการดำเนินงานถูกลง ปัจจุบันธนาคารได้ใช้ไปรษณีย์ไทยในการฝากเงิน ปรากฏว่าต้นทุนต่อรายการถูกลงมาก จากเดิมหากเปิดสาขาเองจะมีต้นทุนรายการละ 70 บาท แต่พอใช้ช่องทางไปรษณีย์มีต้นทุนที่ต้องจ่ายเพียงรายการละ 15 บาท จึงให้ดอกเบี้ยเงินฝากกับลูกค้าสูงกว่าธนาคารอื่น 0.5%
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารสนใจการใช้ช่องทางสาขาของธนาคารพาณิชย์อื่นทำธุรกรรม เพราะนอกจากการช่วยลดต้นทุน ยังเพิ่มประสิทธิภาพให้กับระบบสถาบันการเงิน และไม่สิ้นเปลืองทรัพยากรด้วย
นายบุญทักษ์ กล่าวว่า สิ่งที่ธปท.ออกกฎหมายจึงเป็นเรื่องที่ดีมาก ปัจจุบันการเปิดสาขาของธนาคารพาณิชย์มีความซ้ำซ้อน ซึ่งการให้บริการสถาบันการเงินแยกเป็น 2 ส่วนคือ ในด้านการให้บริการ และด้านการขาย ฉะนั้นการใช้ช่องทางธนาคารพาณิชย์อื่น ก็จะเป็นเรื่องการขาย ส่วนการให้บริการก็มาเน้นที่สาขาของธนาคาร แต่การจะทำก็ยังไม่ใช่เรื่องที่ทำได้ทันที เพราะต้องมีการดูในเรื่องการเชื่อมโยงระบบระหว่างธนาคาร
“การเชื่อมโยงระบบต้องทำให้ลูกค้าได้รับความสะดวก และได้ประโยชน์เหมือนเดิม เช่น การได้สเตจเม้นท์ เอกสารต่าง ๆ ลูกค้าต้องได้รับความสะดวกด้วย ไม่ใช่มาติดต่อที่ธนาคารอื่นแล้วได้แค่กระดาษกลับมา อีกอย่างถ้าธุรกรรมขนาดใหญ่ก็ต้องดูว่าควรใช้ช่องทางธนาคารเฉพาะกิจจะดีกว่าการใช้ช่องทางไปรษณีย์หรือเปล่า ต้องดูความเหมาะสมขนาดของธุรกรรมด้วย” นายบุญทักษ์ กล่าว